Օրեր առաջ վարչապետը այցելեց նորաբաց «Զանգակ» գրատուն, որը փառահեղ հանգրվանել է Ստանիսլավսկու թատրոնի 1-ին հարկում, Ազնավուրի հրապարակին ի տես։ Հասկանալի է, որ վարչապետական այցը հայկական լրատվադաշտի սևեռուն ուշադրության կենտրոնում էր։ Ազնավուրի հրապարակում վաղուց է հանգրվանել Հայաստանի նկարիչների միությունը, վաղու՜ց, արդեն 85 տարի։ Միության ցուցահանդեսային համալիրում օրեր առաջ բացվեց «Գրաֆիկա և քանդակ» հանրապետական շքեղ ցուցահանդեսը։ Իննսուն արդի շնորհաշատ հեղինակ ներկայացրել էին 118 գրաֆիկական և 40 քանդակագործական աշխատանք։ Ցուցահանդեսը բացվեց և, ավանդույթի համաձայն, անտարբերության մատնվեց նախ ՀՀ պետական և քաղաքական վերնախավի, այնուհետև ԶԼՄ-ների կողմից։ Այնինչ նորակերտ գրատնից մինչև ավանդաշատ Նկարչի տուն շուրջ 70 քայլ է, ոչ ավելի։ Ինչու՞ «Սիրո և համերաշխության» քայլարշավորդ-վարչապետը չհաղթահարեց այս 70 քայլը։ Այ հենց սա է դարի հարցը։